馬素爾仔仔來港探湯普新 仲向告東尼問好!
2024年04月09日 16:40
東網電視
更多新聞短片
湯普新(左)今日(4月9日)有朋至遠方來,原來就係馬素爾仔仔Taylor Marshall。
湯普新初來香港未適應環境,喺香港跑到第49次先憑「魔法速遞」爆冷開齋,而「魔法速遞」回升四班後,亦都喺湯普新胯下取連捷。湯普新上周三(3日)全泥夜宴騎「年年友福」再爆冷,現時已取3W成績,現時已漸入佳境。
今日(4月9日)晨課,湯普新同朋友出席晨課,原來呢位朋友就係來自澳洲嘅騎師Taylor Marshall,現年31歲嘅佢原來係昔日澳洲猛將馬素爾嘅兒子!Taylor Marshall喺2013年開始策騎,現時基地主要係昆士蘭,今晨Taylor Marshall除咗同湯普新孖公仔周圍行之外,亦都主動向告東尼打招呼,兩人互相問好。
馬素爾喺90年代曾經來港策騎,一代馬王「翠河」服役生涯最後3W正正由馬素爾操刀。馬素爾身手了得,從騎最高成就之一係喺1999年夥拍「着時」攻下墨爾本盃。不過馬素爾已於2018年病逝。享年60歲。
當年馬素爾來港策騎,告東尼與佢一同上陣,關係亦敵亦友,告東尼當年梗係有份睇住Taylor Marshall成長,如今兩人再見面言談甚歡,唔知係咪重提往事呢?